Diari Oficial de la Generalitat Valenciana


Sumari del DOGV 3844, del 26-09-2000 (2000/7398)

RESOLUCIÓ de 12 de juliol de 2000, de la Direcció General de Treball i Seguretat Laboral, per la qual es disposa el registre i publicació del Conveni col·lectiu d'Empresa Editorial Prensa Valenciana, SA, per als anys 2000, 2001 i 2002 (Codi 8000172).
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3844

Data del DOGV
:   26-09-2000

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2000/7398


Data del document
:   15-07-2000

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * empresa privada
    * conveni col·lectiu
    * editorial

RESOLUCIÓ de 12 de juliol de 2000, de la Direcció General de Treball i Seguretat Laboral, per la qual es disposa el registre i publicació del Conveni col·lectiu d'Empresa Editorial Prensa Valenciana, SA, per als anys 2000, 2001 i 2002 (Codi 8000172). [2000/A7398]
  
Vist el text articulat del Conveni col·lectiu d'empresa Editorial Prensa Valenciana, SA, per als anys 2000, 2001 i 2002, subscrit el dia 15 de juny de 2000, pels representants de l'empresa i dels treballadors, presentat davant aquesta Direcció General de Treball i Seguretat Laboral en data 30 de juny de 2000, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i articles 2, 3 i 6 del Reial Decret 1040/1981, de 22 de maig, sobre registre i dipòsit de convenis col·lectius de treball, aquesta Direcció General de Treball i Seguretat Laboral, conforme a les competències que té transferides segons Reial Decret 4105/1982, de 29 de desembre, resol:
  
Primer
  
Ordenar la seua inscripció en el Registre de Convenis Col·lectius de Treball d'aquesta Direcció General, i el dipòsit del text original del conveni, amb notificació a la Comissió Negociadora.
  
Segon
  
Disposar la seua publicació en el Diari Oficial de la Generalitat Valenciana.
  
València, 12 de juliol de 2000.- El director general de Treball i Seguretat Laboral: Román Ceballos Sancho.
  
ANNEX
  
Conveni col·lectiu
  
Editorial Prensa Valenciana, SA. 2000/2001/2002
  
CAPÍTOL I
  
Àmbit i vigència
  
Article 1. Àmbit territorial
  
Les normes contingudes en aquest conveni col·lectiu seran d'aplicació a tots els centres de treball d'Editorial Prensa Valenciana, SA, en territori de la Comunitat Valenciana, constituïts i que puguen constituir-se en el futur, durant el temps de la seua vigència.
  
Article 2. Àmbit personal
  
Aquest conveni col·lectiu afectarà tot el personal que presta el seu servei en l'empresa mitjançant contracte laboral i tot aquell que ingresse amb caràcter fix o temporal, qualsevol que siga la seua comesa.
  
Queden expressament exclosos:
  
a) Aquell que exercisquen funcions d'alt consell, alta direcció i alt govern.
  
b) Professionals lliberals vinculats per contractes civils de prestació de serveis.
  
c) Assessors.
  
d) Els corresponsals i col·laboradors que tinguen formalitzat un contracte civil amb l'empresa on s'excloga la relació laboral.
  
e) Els col·laboradors i els que no mantinguen una relació continuada amb l'empresa.
  
f) Els agents comercials o publicitaris que treballen per a Editorial Prensa Valenciana, SA, amb llibertat de representar altres empreses dedicades a igual o diferent activitat.
  
g) Els columnistes o col·laboradors continus, que reben un pagament per prestació de serveis, encara que la seua col·laboració és periòdica i habitual.
  
h) El personal autònom o pertanyent a empreses concessionàries de serveis, com el de distribució o contracte de prestació de servei amb l'Editorial Prensa Valenciana, SA.
  
i) En general, aquells als quals es refereixen els articles 1 i 2 de la Llei 8/1980, de 10 de març, de l'Estatut dels Treballadors.
  
Article 3. Àmbit funcional
  
Les normes d'aquest conveni afectaran totes aquelles activitats de l'empresa Editorial Prensa Valenciana, SA, que tinguen relació amb l'elaboració, edició i impressió del diari Levante EMV.
  
Article 4. Àmbit temporal
  
Aquest conveni començarà a regir a partir del dia 1 de gener de 2000, siga quina siga la data de la seua publicació en el Butlletí Oficial de la Província, i el seu acabament serà el 31 de desembre de 2002.
  
Article 5. Pròrroga
  
En complir la data del seu venciment, en cas que no hi haguera denúncia expressa per qualsevol de les parts amb, almenys, tres mesos d'antelació, aquest conveni es considerarà prorrogat per al 2003 i aquest any es pagarà un plus conveni, la quantia del qual serà el 100% sobre l'índex de preus al consum (IPC) d'aquest any sobre tots els conceptes salarials i extrasalarials que es percebien en l'any 2002. Aquests conceptes salarials i extrasalarials, en conseqüència, quedarien invariables.
  
I per a anys successius es farà el que disposa l'apartat 2 de l'article 86 de l'Estatut dels Treballadors.
  
Article 6. Denúncia del conveni
  
En cas que no hi haja denúncia per qualsevol de les parts amb l'antelació mínima referida en el punt anterior, el conveni es considerarà prorrogat en els seus propis terminis, d'any en any. Si les deliberacions es prolongaren pel termini que excedira de la vigència del conveni, s'entendrà aquest prorrogat provisionalment fins a finalitzar la negociació del conveni següent, sense perjudici que el nou conveni tinga obligatòriament efectes retroactius en cas que les negociacions esmentades sobrepassaren els terminis previstos.
  
Article 7. Revisió
  
En el supòsit que el IPC corresponent a l'any 2000, registre un increment superior al 2,5%, es produirà una revisió tan prompte com es constate oficialment aquesta circumstància. La revisió consistirà en calcular el 120% del IPC real de l'any 2000, en el cas de tots els treballadors, i es pagarà la diferència existent amb la pujada aplicada. Aquests increments es pagaran amb efecte de l'1 de gener de 2000, i serviran com a base de càlcul per a l'increment salarial de 2001. La revisió salarial es pagarà en una sola paga durant el primer trimestre de l'any 2001.
  
En el supòsit que el IPC de l'any 2001 registre un increment superior a la previsió oficial del IPC, es produirà una revisió tan prompte com es constate oficialment aquesta circumstància. La revisió consistirà en calcular el 115% del IPC real en el cas dels treballadors de redacció i tallers i es pagarà la diferència existent amb la pujada aplicada; en el cas dels treballadors d'administració i serveis auxiliars la revisió consistirà en calcular el 120% del IPC real i es pagarà la diferència existent amb la pujada aplicada. Aquests increments es pagaran amb efecte de l'1 de gener de 2001 i serviran per tant com a base de càlcul per a l'increment salarial de 2002. La revisió es pagarà en una sola paga durant el primer trimestre de 2002.
  
En el supòsit que el IPC de l'any 2002 registre un increment superior a la previsió oficial del IPC, es produirà una revisió tan prompte com es constate oficialment aquesta circumstància. La revisió consistirà en calcular el 115% del IPC real en el cas dels treballadors de redacció i tallers i es pagarà la diferència existent amb la pujada aplicada; en el cas dels treballadors d'administració i serveis auxiliars la revisió consistirà en calcular el 120% del IPC real i es pagarà la diferència existent amb la pujada aplicada, Aquests increments es pagaran amb efecte de l'1 de gener de 2002 i serviran per tant com a base de càlcul per a l'increment salarial de 2003. La revisió es pagarà en una sola paga durant el primer trimestre de 2003.
  
CAPÍTOL II
  
Interpretació del conveni
  
Article 8. Comissió paritària
  
Es crea una comissió paritària encarregada de la interpretació, arbitratge, conciliació i vigilància del compliment de les normes contingudes en el present conveni col·lectiu.
  
Aquesta comissió estarà formada per tres representants designats per la direcció de l'empresa i per tres representants elegits pel comité d'empresa. Cada representant tindrà un sol vot i els acords s'adoptaran per majoria dels assistents.
  
CAPÍTOL III
  
Organització del treball
  
Article 9. Principi general (organització treball)
  
L'organització pràctica del treball i l'assignació de funcions és facultat de la direcció de l'empresa, qui s'obliga a dur-la a terme de forma que mitjançant això s'obtinguen les finalitats proposades amb la col·laboració del personal.
  
El comité d'empresa tindrà atribuïdes funcions d'assessorament, orientació i proposta en els temes relacionats amb l'organització i racionalització. Tot canvi o modificació que per part de l'empresa es pretenga incloure, se li haurà de comunicar al comité d'empresa amb 15 dies d'antelació, perquè aquest emeta el seu informe corresponent en els casos d'implantació o revisió de sistemes d'organització i control de treball, tot això sense perjudici de les normes legals que li són d'aplicació.
  
Article 10. Activitat
  
Al personal adscrit al present conveni li correspondrà en la seua jornada diària laboral de 6 hores, la confecció del material assignat amb destinació al diari Levante-EMV.
  
L'edició d'altres publicacions podrà ser pactada per grups de treballadors i l'empresa, de comú acord i amb intervenció del comité d'empresa.
  
Article 11. Treballs de diferent categoria
  
El treballador que realitze funcions de categoria superior a les que corresponen a la categoria professional que tinguera reconeguda, per un període superior als 6 mesos durant un any o 8 durant dos anys, pot reclamar davant la direcció de l'empresa la classificació professional adequada.
  
Contra la negativa de l'empresa i amb l'informe previ del comité d'empresa pot reclamar davant la jurisdicció competent.
  
Quan s'exercisquen funcions de categoria superior, però no procedisca legalment o convencionalment l'ascens, el treballador tindrà dret a la diferència retributiva entre la categoria assignada i la funció que efectivament realitze.
  
Si per necessitats peremptòries o imprevisibles de l'activitat productiva l'empresari necessitara destinar un treballador a tasques corresponents a categoria inferior a la seua, sols podrà fer-ho pel temps imprescindible, mantenint-li la retribució i altres drets derivats de la seua categoria professional, i comunicant-ho als representants dels treballadors.
  
CAPÍTOL IV
  
Jornada i horari
  
Article 12. Jornada de treball
  
Al personal adscrit al present conveni li correspondrà una jornada laboral de 36 hores setmanals, repartides en 6 hores diàries de dilluns a dissabte.
  
El personal amb jornada continuada tindrà dret a un descans retribuït de 20 minuts.
  
Al treballador que no faça ús d'aquest descans no se li computarà com a jornada extraordinària ni se li descomptarà.
  
Article 13. Horari de treball
  
Es manté per al present conveni col·lectiu que la direcció de l'empresa, quan existisquen provades raons tècniques, organitzatives o productives, d'acord o previ informe preceptiu del comité d'empresa i amb l'aprovació de l'autoritat laboral, podrà avançar o retardar el començament dels horaris establits en dues hores com a màxim i per una sola vegada durant la vigència d'aquest conveni per a cada secció i/o torn, amb l'informe previ del comité d'empresa.
  
Article 14. Canvi de torn de treball
  
Abans de convocar-se qualsevol plaça, es consultarà al personal de la mateixa categoria i especialitat, per si desitjara canviar de torn. En el supòsit que hi hagen diverses peticions es donarà preferència al més antic de la categoria, sempre que ho permeta l'organització del treball. En el cas del personal que estant en el torn de nit passe, a petició pròpia, al torn de dia, amb motiu de l'organització del treball o plaça vacant, o de nova creació, l'interessat deixarà de percebre el plus de nocturnitat. Si el trasllat és a requeriment de l'empresa, aquesta proposarà al personal de la mateixa categoria i especialitat canviar de torn, donant preferència al més antic en la categoria. En aquest supòsit, si té el plus de nocturnitat i la plaça és de dia, se li mantindrà el plus de nocturnitat.
  
Article 15. Jornada en diumenge (edició dilluns)
  
Tots els treballadors que acorden de forma contractual o voluntàriament i de forma contínua, el prestar servei el diumenge, en jornada de sis hores, per a confeccionar l'edició del dilluns, percebran la quantitat de 20.517 pessetes i el dia de descans setmanal es traslladarà a un altre dia de la setmana, que es fixarà d'acord amb l'organització del treball.
  
Article 16. Hores extraordinàries
  
Les hores treballades que excedisquen de la jornada laboral ordinària sense perjudici del que disposa l'article 18 i 19, dedicació especial, tindran el caràcter d'hores extraordinàries.
  
Es procurarà que les hores extraordinàries que hagueren de realitzar siguen distribuïdes per un torn rotatori entre aquelles persones que voluntàriament vulguen realitzar-les. Si açò no és possible, es designarà a aquelles que hagen d'efectuar els treballs corresponents, establint-se també torns rotatoris. Com a norma general es respectarà el que estipula l'article 35 de l'Estatut dels Treballadors. Mensualment es donarà compte de les hores realitzades per cada treballador al comité d'empresa.
  
Article 17. Nocturnitat
  
Es manté el plus de nocturnitat del 25% tal com estableix l'Estatut dels Treballadors.
  
Article 18. Règim redacció
  
18.1 Per la singularitat del treball de redacció, s'assignarà a aquest personal tasca, entenent-se per aquesta el treball o conjunt de treballs que puga realitzar normalment un redactor per la jornada que li assenyale el present conveni, podent alternar-se tots els treballs propis de la seua competència professional. Una vegada finalitzada la tasca, està complida la jornada. L'establiment de tasques, seccions, torn, suplències, horaris base i, en general, l'organització pràctica del treball en la redacció, serà competència exclusiva del director, en coordinació amb les necessitats exigides per l'organització de l'empresa.
  
18.2 Treballs per a altres mitjans
  
Els treballs informatius que es realitzen per al diari Levante-EMV i que siguen enviats per fax o mòdem a un altre diari del grup, tindran una compensació econòmica anual de 537.707 pessetes, que serà distribuïda pel comité d'empresa entre els redactors del diari. En caso que un altre diari sol·licite un treball informatiu concret se li pagarà directament al redactor que l'haja realitzat
  
Article 19. Dedicació especial
  
Per les peculiaritats del treball en premsa, l'empresa i el seu personal, podran negociar individualment l'augment de la jornada laboral i la disponibilitat a qualsevol hora del dia per a cobrir necessitats productives i informatives.
  
Aquestes condicions s'hauran de pactar per temps determinat, com a màxim per un any, renovable si és coincident la voluntat de les parts, i es concretaran en el corresponent contracte firmat per l'una i l'altra. En tractar-se d'un pacte voluntari, les condicions del contracte entraran en vigor en la data mateixa de la seua firma, i podrà ser rescindit abans del termini pactat per simple preavís de qualsevol de les parts amb antelació d'un mes.
  
Per dedicació especial es pagarà un mínim de 429.026 pessetes brutes anuals.
  
CAPÍTOL V
  
Vacances, permisos, llicències i excedències
  
Article 20. Vacances
  
1. Tot el personal subjecte a aquest conveni gaudirà d'unes vacances anuals retribuïdes de 31 dies naturals ininterromputs.
  
El primer any natural de col·locació sols donarà dret al treballador a gaudir de vacances proporcionalment al temps de prestació de serveis durant aquest.
  
2. L'empresa queda facultada per a fixar els torns de vacances, preferentment durant el període de juny a setembre, ambdós inclusivament, de cada any, i les atorgarà d'acord amb les necessitats del servei, procurant complaure el personal quant a l'època del seu gaudi. Els treballadors que les gaudisquen fora d'aquest període, per necessitats de l'empresa, tindran dret a una bossa de vacances de 31.879 pessetes o 10 dies més de vacances.
  
3. No podran compensar-se en metàl·lic, en tot o en part, les vacances anuals.
  
4. Durant el primer trimestre de cada any, els caps de cada secció confeccionaran, conjuntament amb els treballadors afectats, el calendari de vacances, el qual es presentarà al cap de personal. Els calendaris de vacances s'aprovaran i seran definitius quan siguen aprovats per mutu acord entre el comité d'empresa i el cap de personal.
  
5. Quan ambdós cònjuges treballen en l'empresa, tindran preferència per a gaudir les seues vacances simultàniament.
  
6. La incapacitat laboral transitòria sobrevinguda durant el gaudi de les vacances, sempre que estiga justificada pel corresponent informe de baixa, interromp el gaudi d'aquestes. Els dies d'interrupció es podran prendre a continuació o en altres dates que permeten les necessitats del servei, sempre de comú acord amb l'empresa.
  
7. La incapacitat laboral transitòria en el transcurs de l'any no donarà lloc a descomptes en el període de vacances.
  
8. Quan existisca un règim de torns de vacances, els treballadors amb fills en edat escolar, tindran preferència a què aquestes coincidisquen amb els períodes oficials de vacances escolars.
  
Article 21. Permisos
  
El treballador, previ avís i justificació, podrà absentar-se del treball amb dret a remuneració, per alguns dels motius i pel temps següent:
  
a) 15 dies naturals en cas de matrimoni.
  
b) 3 dies en els casos de naixement de fill.
  
c) 2 dies en cas de malaltia greu o mort de parents fins a segon grau de consanguinitat o afinitat. Quan per aquest motiu el treballador necessite fer un desplaçament a l'efecte, el termini serà de 5 dies.
  
d) 2 dies per trasllat del domicili habitual.
  
e) Pel temps indispensable per al compliment d'un deure inexcusable de caràcter públic i personal. Quan conste en una norma legal o convencional un període determinat, es farà el que aquesta dispose quant a durada de l'absència i a la seua compensació econòmica.
  
Quan el compliment del deure abans referit supose la impossibilitat de la prestació del treball degut en més del 20% de les hores laborals en un període de tres mesos, podrà l'empresa passar el treballador afectat a la situació d'excedència regulada en l'apartat 1 de l'article 46 de l'Estatut dels Treballadors; en el supòsit que el treballador, per compliment del deure o exercici del càrrec, perceba alguna remuneració, es descomptarà l'import d'aquesta del salari a què tinga dret en l'empresa.
  
f) Per a realitzar funcions sindicals o de representació del personal en els termes establits legalment o convencionalment.
  
g) L'empresa concedirà el permís necessari (si coincideix el seu torn de treball) perquè qualsevol treballador puga absentar-se del seu lloc i assistir a la consulta del seu metge particular, ginecòleg, odontòleg, etc. Perquè aquest permís siga retribuït, el treballador haurà de presentar el corresponent justificant al cap de personal.
  
h) Quatre dies per a tràmits de divorci.
  
i) L'empresa atenent les necessitats del treball, podrà concedir als treballadors que ho sol·liciten un permís no retribuït d'un màxim d'una setmana de durada, per a atendre assumptes propis.
  
j) Els permisos per a concórrer a exàmens es faran segons el que estableix l'article 23 de l'Estatut dels Treballadors.
  
k) Les treballadores embarassades tindran dret a absentar-se del treball, amb dret a remuneració, per a la realització d'exàmens prenatals i tècniques de preparació al part, previ avís a l'empresari i justificació de la necessitat de la seua realització dins de la jornada de treball.
  
Article 22. Excedències
  
1. El treballador amb almenys una antiguitat en l'empresa d'un any té dret a què se li reconega la possibilitat de situar-se en excedència voluntària per un termini no menor a un any i no major a cinc. Aquest dret sols podrà ser exercitat una altra vegada pel mateix treballador si han transcorregut quatre anys des del final de l'anterior excedència.
  
2. Els treballadors tindran dret a un període d'excedència, no superior a tres anys, per a ocupar-se de cada fill, a comptar des de la data del naixement d'aquest. Els successius fills donaran dret a un nou període d'excedència, que, si és el cas, posarà fi al que s'estiguera gaudint. Quan el pare i la mare treballen, sols un d'ells podrà exercitar aquest dret.
  
3. Així mateix, podran sol·licitar el seu passe a la situació d'excedència en l'empresa, els treballadors que exercisquen funcions sindicals d'àmbit provincial o superior, mentre dure l'exercici del seu càrrec representatiu, amb dret a reserva del lloc de treball i al còmput d'antiguitat, i s'hauran d'incorporar al seu lloc de treball dins del mes següent a la data del cessament.
  
4. El treballador excedent conserva sols un dret preferent al reingrés en les vacants d'igual o similar categoria a la seua que hagueren o es produïren en l'empresa.
  
5. La petició d'excedència s'haurà de formular amb 30 dies naturals d'antelació, almenys i en igual termini abans d'acabar aquesta, la de reingrés. L'incompliment del termini establit per a la petició de reingrés generarà la pèrdua de tots els drets de l'excedent.
  
Article 23. Festius
  
Per les especials característiques del treball periodístic, els treballadors es comprometen a prestar també els seus serveis els 14 dies assenyalats per la legislació com a festes abonables. En compensació, els treballadors gaudiran de 18 dies laborables. Aquesta lliurança podrà acumular-se a les vacances anuals en tot o en part, de mutu acord i sempre que ho permeta l'organització del treball.
  
Article 24. Llicències
  
Els treballadors que tinguen una antiguitat en l'empresa d'un any, podran sol·licitar llicència sense sou per un termini no superior a dos mesos. Aquestes llicències no es podran sol·licitar més d'una vegada en el transcurs de l'any, ni repetir-se durant l'any següent. S'informarà d'aquestes llicències al comité d'empresa.
  
I les condicions per a la concessió són les següents:
  
a) Causa justificada i necessària i que no poguera ser substituït per les seues pròpies vacances.
  
b) Amb informe previ del comité d'empresa.
  
c) Sempre a judici de la direcció de l'empresa en funció de l'organització del treball i que no cause perjudici a l'empresa.
  
Article 25. Suplències
  
Seran substituïdes les vacants per IT que previsiblement hagueren de prolongar-se més de quinze dies, i fins a un màxim de 18 mesos (és a dir mentre romanga d'alta en l'empresa), les excedències voluntàries o forçoses i les llicències sense retribució.
  
Article 26. Dies en què el diari no s'edita
  
Tindran la consideració de festes abonables i no recuperables les corresponents als dies 24 de desembre, 31 de desembre i Dijous Sant. El gaudi del descans corresponent als dies esmentats es regirà per les següents normes:
  
1. El personal d'administració i serveis auxiliars treballarà aquests dies com qualsevol altre dia laborable, traslladant aquest festiu als dies immediatament posteriors, és a dir 25, 1 i Divendres Sant.
  
2. Per al personal de redacció i tallers que hagueren de quedar en servei voluntari de guàrdia durant aquests dies, es considerarà aquesta guàrdia com a dia treballat i per tant serà compensat com a un dia festiu.
  
Article 27. Lliurances dissabtes
  
Per les especials característiques del treball de redacció i per les prolongacions de jornada de 30 minuts diàries, es tindrà dret a un descans de dissabte cada 15 dies. Aquests torns de dissabte no seran comptabilitzats com a lliurança de festius i podran ser units a aquestes lliurances. Aquesta disposició es suspendrà amb motiu del gaudi de les vacances anuals.
  
A partir de gener de 2001, aquest descans serà de tres dissabtes cada quatre.
  
Els treballadors de Tallers, gaudiran d'un descans de dissabte cada 15 dies. Aquests torns de dissabte no seran comptabilitzats com a lliurança de festius. Aquesta disposició es suspendrà amb motiu del gaudi de les vacances anuals.
  
CAPÍTOL VI
  
Període de prova, ascensos, vacants i escalafons
  
Article 28. Ascens categoria professional
  
En el supòsit d'ascens de categoria professional, si el treballador percep un sou superior, al reflectit en la taula salarial per a la categoria que té abans de l'ascens, se li aplicarà, en lloc de l'augment establit en la taula salarial, el percentatge que existisca en la taula entre les dues categories al seu salari real, sempre que el salari que assenyala la taula salarial per a la nova categoria siga inferior a l'augment salarial que resulte d'aplicar el percentatge assenyalat.
  
Article 29. Ascensos personal administració
  
A la categoria d'oficial segona ascendiran automàticament els auxiliars administratius en complir els tres anys en la categoria d'auxiliar.
  
Article 30. Període de prova
  
Els treballadors o treballadores de nou ingrés podran estar sotmesos a un període de prova que en cap cas podrà excedir de 4 mesos per als tècnics titulats, ni de dos mesos per als altres treballadors, excepte per als no qualificats, en aquest cas la durada màxima serà de 15 dies laborables.
  
Durant el període de prova el treballador tindrà els drets i les obligacions corresponents a la seua categoria professional i al lloc de treball que exercisca, com si és de plantilla, excepte els derivats de la relació laboral, que es podrà produir a instància de qualsevol de les parts durant el seu transcurs.
  
Transcorregut el període de prova sense que s'haja produït el desistiment, el contracte produirà plens efectes, i es computarà el temps dels serveis prestats en l'antiguitat del treballador en l'empresa.
  
La situació d'incapacitat laboral transitòria que afecte al treballador durant el període de prova interromp el còmput d'aquest, sempre que es produïsca acord entre ambdues parts.
  
Article 31. Vacants
  
L'empresa anunciarà les vacants que s'han de cobrir en els centres de treball en què la vacant es produïsca, detallant:
  
- Número i categoria del lloc que s'ha de cobrir.
  
- Característiques del lloc.
  
- Requisits.
  
- Condicions de treball.
  
- Data d'examen, si n'hi haguera.
  
- Termini per a sol·licitar la vacant.
  
- Data, lloc i horari del curset de formació, si n'hi haguera, així com la seua data d'inscripció.
  
Té preferència per a ocupar la vacant anunciada el personal de la plantilla de l'empresa i, dins d'aquest, el de la mateixa categoria que la del lloc que s'ha de cobrir, sempre que, a judici de l'empresa, complisca els requisits exigits per a aquest. L'empresa designarà la persona que a través de les proves o exàmens estime més convenient.
  
Un representant del comité d'empresa assistirà a la realització de les proves a què es refereix aquest article, sempre que tinguen lloc, participant en la classificació d'aquestes. En qualsevol cas, es designarà un tribunal compost per un representant de l'empresa, un representant del comité d'empresa i un especialista en el lloc que s'ha de cobrir, designat per l'empresa i pertanyent a la plantilla d'aquesta.
  
L'empresa no discriminarà les sol·licituds de persones minusvàlides que reunisquen les característiques del lloc que s'ha de cobrir.
  
El que preveu aquest article no s'aplicarà a les vacants corresponents a llocs de les redaccions i als càrrecs de confiança en la resta de les seccions.
  
Article 32. Escalafons
  
En el mes de març de cada any, es publicarà l'escalafó del personal, expressiu de les situacions el 31 de desembre anterior, simultàniament es donaran a conéixer les vacants, si n'hi hagueren.
  
CAPÍTOL VII
  
Beneficis i serveis socials
  
Article 33. Servei militar o civil
  
Tots els treballadors que s'incorporen a files tindran reservats els seus llocs de treball durant el període que comprenga el servei militar o civil reglamentari i dos meses més, computant-los aquest temps a l'efecte d'antiguitat.
  
Aquells que es troben en aquesta situació i tinguen una antiguitat mínima d'un any en l'empresa, tindran dret a percebre una gratificació mensual equivalent al 75% del salari base fixat pel present conveni.
  
Aquells que reunint iguals requisits tinguen reconegut en la cartilla de la seguretat social la seua esposa, fills o pares, al seu càrrec, percebran una gratificació equivalent al total del salari base fixat per a la seua categoria en el present conveni.
  
Si el treballador fix no s'incorpora al seu lloc, sense causa justificada, en el termini de dos meses assenyalat en el paràgraf primer d'aquest article, causarà baixa en l'empresa.
  
Article 34. Personal en circumstàncies especials
  
El treballador que, per raons de guarda legal, s'ocupe directament d'algun menor de 6 anys o algun minusvàlid físic o psíquic, i sempre que no exercisca una altra activitat retribuïda, tindrà dret a una reducció de la jornada de treball d'almenys, un terç, i un màxim de la meitat de la seua durada, amb la disminució proporcional del salari corresponent. Aquest dret sols podrà ser exercitat per algun dels pares.
  
Així mateix, al personal amb fills minusvàlids físics o psíquics, l'empresa li facilitarà permisos abonables quan aquests treballadors vulguen assistir a cursets d'orientació pedagògica per a l'educació dels seus fills, sempre que aquests cursets coincidisquen amb la jornada laboral, havent de sol·licitar-ho a l'empresa amb l'antelació que cal.
  
Article 35. Maternitat
  
Es farà el que disposa la legislació vigent.
  
Article 36. Plus de malaltia
  
Els treballadors en situació d'incapacitat laboral transitòria derivada de malaltia comú o accident percebran el 100% del seu salari real i pagues extres, excepte substitució, sempre que presente en el termini legal la corresponent baixa mèdica. El comité d'empresa i l'empresa vetllaran per l'autenticitat de la causa de la baixa, i emetran informe al respecte; sempre que aquest siga negatiu s'aplicarà la legislació vigent.
  
Article 37. Fons d'acció social
  
L'empresa destinarà anualment la quantitat d'1.392.712 pessetes per a activitats culturals i recreatives, al servei de tot el personal, i l'administrador d'aquesta quantitat serà una comissió formada per membres del comité d'empresa i una persona de l'empresa amb veu però sense vot. D'aquest fons es destinarà una partida per a ajudes a l'estudi dels treballadors de la seua plantilla.
  
Article 38. Bestretes de nòmina
  
L'empresa concedirà, amb justificació prèvia suficient i sempre que la tresoreria de l'empresa ho permeta, bestretes individuals per una suma de fins a dos mensualitats brutes, que seran deduïdes dels havers del sol·licitant en el termini de dotze mesos a partir de la seua concessió.
  
Per a gaudir d'aquest dret, el treballador haurà de tenir com a mínim un any de permanència en l'empresa.
  
Fins a la total deducció de cada bestreta concedida, no podrà el treballador sol·licitar una altra.
  
En el cas que qualsevol sol·licitud és denegada per l'empresa, el treballador podrà sol·licitar la intervenció del comité d'empresa perquè aquest intervinga davant la direcció per a la clarificació i explicació del cas.
  
Articles 39. Ajudes per fills minusvàlids
  
L'empresa concedirà una ajuda als treballadors que tinguen fills minusvàlids, d'igual quantia a la que percebisquen de l'Institut Nacional de la Seguretat Social.
  
Article 40. Detenció governativa
  
Quan el treballador siga detingut per i en exercici de la seua professió, l'empresa es compromet a seguir pagant-li el total dels salaris i meritacions extraordinaris durant el termini de la seua detenció fins al moment de la seua incorporació al seu lloc laboral, i a proporcionar-li els serveis jurídics necessaris per a la seua defensa, així com les fiances corresponents, sempre que es complisquen les instruccions del director o subdirectors de la publicació.
  
Article 41. Assegurança col·lectiva de vida
  
L'empresa subscriurà, en favor de tots i cadascun dels treballadors, una assegurança de vida que garantirà:
  
a) Mort per causa natural: 3.000.000 pessetes.
  
b) Mort per causa accidental: 6.000.000 pessetes.
  
c) Mort per accident de circulació: 6.000.000 pessetes.
  
d) Per invalidesa absoluta i permanent: 3.000.000 pessetes.
  
Article 42. Assegurança per danys
  
L'empresa contractarà una pòlissa flotant d'accidents que cobrisca els riscs per als desplaçaments a l'estranger del personal afectat per aquest conveni i que tinguen per objecte realitzar funcions ordenades per l'empresa.
  
Article 43. Servei mèdic
  
El servei mèdic estarà compost segons marque la legislació vigent.
  
Article 44. Formació professional
  
L'empresa intentarà acollir-se a les ajudes previstes en el Pla Nacional Forcem, per a la formació dels seus treballadors.
  
La determinació dels cursos i persones que hauran de realitzar-los seran establits per la direcció de l'empresa passant consulta de tot això al comité d'empresa.
  
Per a altres cursos o programes de formació que l'empresa estime oportú desenvolupar fora del que preveu el Forcem, la direcció de l'empresa comunicarà els objectius, cursos que s'han de realitzar i personal afectat, al comité d'empresa.
  
Article 45. Dret a esquela
  
Tot el personal afectat pel present conveni tindrà dret a esquela gratuïta (fins a dos mòduls), caso de mort de familiar de primer grau, i allò que sobrepasse d'aquesta grandària, el 50% de descompte.
  
En els casos de familiars de segon i tercer grau, el 20% de descompte.
  
CAPÍTOL VIII
  
Seguretat i salut laboral
  
Article 46. Seguretat y salut laboral
  
Els treballadors i la direcció de l'empresa reconeixen la gran importància i atenció preferent que té la seguretat i salut en el treball, recordant que han de tenir primacia en l'actuació quotidiana les accions encaminades a protegir el treballador contra els riscs que es poden derivar en l'execució dels seus treballs, així com les que tendeixen a crear i fomentar en tots els components de l'empresa l'esperit de seguretat.
  
Comissió de Seguretat i salut laboral. Aquesta comissió del comité d'empresa que siga designada té com a objecte fonamental fer arribar als treballadors les mesures adoptades a fi de millorar la seguretat, i així mateix, ser portadora de les inquietuds d'aquests com a autèntics col·laboradors de seguretat. Les funcions de la comissió de seguretat són:
  
a) Promoure l'observança de les disposicions vigents per a la prevenció dels riscs professionals.
  
b) Informar sobre el contingut de les normes de seguretat i salut en l'empresa.
  
c) Realitzar visites tant als llocs de treball com als serveis i dependències establits per als treballadors de l'empresa, per a conéixer les condicions relatives a l'ordre, neteja, ambient, instal·lacions, màquines, eines i processos laborals, i constatar els riscs que poden afectar la vida o salut dels treballadors.
  
d) Informar dels defectes i perills que advertisquen a la direcció de l'empresa, a la qual proposarà, si és el cas, l'adopció de mesures preventives necessàries i qualssevol altres que estime.
  
e) Interessar la pràctica de reconeixements mèdics als treballadors de l'empresa, segons el que disposen les disposicions vigents.
  
f) Vetllar per l'eficaç organització de la lluita contra incendis al si de l'empresa.
  
g) Conéixer les investigacions realitzades pels tècnics de l'empresa sobre accidents de treball i malalties professionals que s'hi produïsquen.
  
h) Investigar les causes dels accidents i de les malalties professionals produïdes en l'empresa, a fi d'evitar uns i altres, i en els casos greus i especials, practicar les informacions corresponents, els resultats de les quals donarà a conéixer al director de l'empresa, al comité i a la Inspecció Provincial de Treball.
  
i) Ocupar-se de què tots els treballadors reben una informació adequada en matèria de seguretat i salut i fomentar la col·laboració d'aquests en la pràctica i observança de les mesures preventives dels accidents de treball i malalties professionals.
  
j) Estudiar i proposar a la direcció de l'empresa totes aquelles mesures que considera necessàries per a obtenir i aconseguir unes bones condicions de seguretat i salut, que redunden en una deguda protecció de la vida i integritat física dels treballadors.
  
k) Cooperar en la realització i desenvolupament de programes i campanyes de seguretat i higiene del treball en l'empresa.
  
l) Promoure l'ensenyament, divulgació i propaganda de la seguretat i higiene mitjançant cursets i conferències al personal de l'empresa.
  
Article 47. Treball en videoterminals
  
A) Totes les persones que treballen en videoterminals passaran una revisió anual oftalmològica, a més de la revisió mèdica general que es realitza.
  
B) Tots els videoterminals estaran proveïts de filtres protectors com a mesura bàsica de seguretat. En cas contrari, un treballador, prèvia comunicació al seu cap immediat, podrà negar-se a la realització del seu treball.
  
C) Cap treballador podrà ser obligat a romandre davant els videoterminals més temps de l'establit en la seua jornada laboral, o siga, sis hores.
  
Article 48. Peces de treball
  
Al personal operari, fotògraf, processadors o de fotomecànica, així com al personal de tallers que transiten aquestes seccions, se'ls facilitaran dues bates de treball a l'any, una en la primera quinzena de maig i l'altra en la primera quinzena de setembre.
  
Al personal de rotativa, tallers, mecànics, magatzems, servei de manteniment, se'ls facilitaran dues mudes de treball a l'any, consistents en pantaló i jaqueta curta o camisa, a més de calçat apropiat.
  
Es posarà a disposició de cadascú dels redactors gràfics un equipo de pluja i calçat apropiat, i a més existiran 2 equips addicionals a disposició de la resta de personal per a qualsevol eventualitat.
  
CAPÍTOL IX
  
Comité d'empresa i seccions sindicals
  
Article 49. Drets del comité d'empresa
  
L'empresa reconeix al comité d'empresa les competències següents:
  
1. Rebre informació, que li serà facilitada trimestralment, almenys, sobre l'evolució general del sector econòmic al qual pertany l'empresa, sobre la situació de la producció i vendes de l'entitat, sobre el seu programa de producció i evolució probable de l'ocupació en l'empresa, sobre els salaris desglossats de tots els treballadors, els llistats de vacances, permisos, baixes, excedències, gratificacions, hores extres.
  
2. Conéixer el balanç, el compte de resultats, la memòria i, en el cas que l'empresa revestisca la forma de societat per accions, dels altres documents que es donen a conéixer als socis, i en les mateixes condicions que a aquests.
  
3. Emetre informe amb caràcter previ a l'execució per part de l'empresari, de les decisions adoptades per aquest sobre les qüestions següents:
  
a) Reestructuracions de plantilla i cessaments totals o parcials, definitius o temporals d'aquesta.
  
b) Reduccions de jornada, així com trasllat total o parcial de les instal·lacions.
  
c) Plans de formació professional de l'empresa.
  
d) Implantació o revisió de sistemes d'organització i control de treball.
  
e) Estudi de temps, establiment de sistemes de primes o incentius i valoració de llocs de treball.
  
4. Emetre informe quan la fusió, absorció o modificació de l'estatus jurídic de l'empresa supose qualsevol incidència que afecte el volum d'ocupació.
  
5. Conéixer els models de contracte de treball escrit que s'utilitze en l'empresa, així com els documents relatius a l'acabament de la relació laboral.
  
6. Ser informat prèviament de totes les sancions imposades per faltes greus i molt greus.
  
7. Conéixer, trimestralment almenys, les estadístiques sobre l'índex d'absentisme i malalties professionals i les seues conseqüències, els índexs de sinistralitat, els estudis periòdics o especials del medi ambient laboral i els mecanismes de prevenció que s'utilitzen.
  
8. Exercir una labor:
  
a) De vigilància en el compliment de les normes vigents en matèria laboral, de seguretat social i ocupació, així com de la resta dels pactes, condicions i usos d'empresa en vigor, formulant, si és el cas, les accions legals oportunes davant l'empresari i els organismes o tribunals competents.
  
b) De vigilància i control de les condicions de seguretat i salut en el desenvolupament del treball en l'empresa, amb les particularitats previstes en aquest ordre per l'article 42 del vigent conveni i l'article l9 de l'Estatut dels Treballadors.
  
9. Participar, com es determine per conveni col·lectiu, en la gestió d'obres socials establides en l'empresa, en benefici dels treballadors o dels seus familiars.
  
10. Col·laborar amb la direcció de l'empresa per a aconseguir el manteniment i l'increment de la productivitat, d'acord amb allò pactat en aquest conveni col·lectiu.
  
11. Informar als seus representants en tots els temes i qüestions assenyalats en els punts anteriors, en tot allò que directament o indirectament tinguen o puguen tenir repercussió en les relacions laborals.
  
12. Els informes que ha d'emetre el comité d'acord amb les competències reconegudes en els apartats anteriors, han d'elaborar-se en el termini de quinze dies.
  
13. Es reconeix al comité de empresa capacitat com a òrgan col·legiat, per a exercir accions administratives o judicials quant a l'àmbit dels seus components, per decisió majoritària dels seus membres.
  
14. Els membres del comité d'empresa, i aquest en el seu conjunt, observaran sigil professional en tot allò referent als apartats 1, 2, 3 i 4 del present article, fins i tot després de deixar de pertànyer al comité d'empresa, i en especial en totes aquelles matèries sobre les que la direcció assenyala expressament el caràcter reservat. En tot cas, cap document lliurat per l'empresa al comité, podrà ser utilitzat fora de l'estricte àmbit d'aquesta i per a distints fins dels que motivaren el seu lliurament.
  
15. El finiment es lliurarà en presència d'un membre del comité, si així ho desitja l'interessat.
  
Article 50. Drets sindicals
  
L'empresa respectarà el dret a tots els treballadors a sindicar-se lliurement. Aquesta empresa reconeix els sindicats com a elements d'interés per al degut tractament de les relacions amb els seus treballadors.
  
Sense ultrapassar el màxim legal, podran ser consumides les hores retribuïdes què disposen els membres del comité, a fi de preveure l'assistència dels membres a cursos de formació organitzats pel seu sindicat, instituts de formació i altres entitats.
  
Els treballadors afiliats a un sindicat podran en l'àmbit de l'empresa:
  
a) Constituir seccions sindicals, d'acord amb la legislació vigent.
  
b) Celebrar reunions, prèvia notificació a l'empresari, recaptar quotes i distribuir informació sindical, fora de les hores de treball i sense pertorbar l'activitat normal de l'empresa.
  
c) Rebre la informació que li trameta el seu sindicat.
  
d) Amb la finalitat de facilitar la difusió dels avisos que puguen interessar als afiliats al sindicat i als treballadors en general, podran utilitzar els taulers d'anuncis que s'hauran de situar en el centre de treball i en el lloc on es garantisca un adequat accés a aquest dels treballadors.
  
Article 51. Garanties
  
Els membres del comité d'empresa, com a representants legals dels treballadors, tindran les garanties següents:
  
a) Obertura d'expedient contradictori en el supòsit de sancions per faltes greus o molt greus, en el qual seran escoltats a banda de l'interessat, el comité d'empresa.
  
b) Prioritat de permanència en l'empresa respecte dels altres treballadors, en els supòsits de suspensió o extinció per causes tecnològiques o econòmiques.
  
c) No ser acomiadat ni sancionat durant l'exercici de les seues funcions, ni dins de l'any següent a l'expiració del seu mandat, excepte en cas que aquesta es produïsca per revocació o dimissió , sempre que l'acomiadament o sanció es base en l'acció del treballador en l'exercici de la seua representació, sense perjudici, per tant, del que estableix l'article 54 de l'Estatut dels Treballadors. Així mateix, no podrà ser discriminat en la seua promoció econòmica o professional en raó, precisament, de l'exercici de la seua representació.
  
d) Expressar, col·legiadament, amb llibertat, les seues opinions en les matèries concernents a l'esfera de la seua representació, podent publicar i distribuir, sense pertorbar el normal desenvolupament del treball, les publicacions d'interés laboral o social, comunicant-ho a l'empresa.
  
e) Disposar d'un crèdit d'hores mensuals retribuïdes, cadascú dels membres del comité d'empresa, per a l'exercici de les seues funcions de representació, d'acord amb l'Estatut dels Treballadors, consistent en vint hores.
  
Per al present conveni es pacta l'acumulació d'hores dels distints membres del comité d'empresa, sense ultrapassar el màxim total, podent quedar rellevats del treball sense perjudici de la seua remuneració. La cessió d'hores d'un membre del comité a altre es notificarà per escrit a la direcció de personal.
  
Els treballadors elegits per a l'exercici d'un càrrec públic electiu dels sindicats legalment constituïts, a partir del nivell provincial, podran sol·licitar el seu pas a la situació d'excedència amb dret a reserva de lloc pel temps que dure el mandat. El treballador s'haurà de reincorporar en el termini màxim de trenta dies naturals a partir de la cessació en el servei, càrrec o funció.
  
Els representants sindicals que participen en les comissions negociadores de convenis col·lectius mantenint la seua vinculació com a treballador en actiu en alguna empresa tindran dret a la concessió dels permisos retribuïts que siguen necessaris per a l'adequat exercici de la seua labor com a negociadors, sempre que l'empresa estiga afectada per la negociació.
  
Article 52. Locals
  
Es posarà a disposició del comité d'empresa i sindicats un local adequat, en el que puguen desenvolupar les seues activitats i comunicar-se amb els treballadors, així com el mobiliari i material d'oficina (tals com taula, cadires, arxivador, màquina d'escriure, fulls i bolígrafs), necessari per a desenvolupar la seua labor, i diversos taulers d'anuncis.
  
Les possibles discrepàncies es resoldran per l'autoritat laboral, amb l'informe previ de la inspecció de treball.
  
Article 53. Assemblea de treballadors
  
1. De conformitat amb el que disposa l'article 4 de l'Estatut dels Treballadors, els treballadors d'una mateixa empresa tenen dret a reunir-se en assemblea.
  
L'assemblea podrà ser convocada pel comité d'empresa o per un nombre de treballadors no inferior al 33% de la plantilla. L'assemblea serà presidida, en tot cas, pel comité d'empresa, que serà responsable del normal desenvolupament d'aquesta, així com de la presència en l'assemblea de persones no pertanyents a l'empresa. Sols s'hi podran tractar assumptes que figuren prèviament inclosos en l'ordre del dia. La presidència comunicarà a l'empresari la convocatòria i els noms de les persones no pertanyents a l'empresa que vagen a assistir a l'assemblea, i acordarà amb aquest les mesures oportunes per a evitar perjudici en l'activitat normal .
  
2. Quan per treballar-se en torn, per insuficiència dels locals, o per qualsevol altra circumstància no puga reunir-se simultàniament tota la plantilla sense perjudici o alteració en el normal desenvolupament de la producció, les diverses reunions parcials que hagen de realitzar-se es consideraran com a una sola i datades en el dia de la primera.
  
Article 54. Convocatòria
  
La convocatòria, amb expressió de l'ordre del dia proposat pels convocadors, es comunicarà a l'empresari amb quaranta-vuit hores d'antelació, com a mínim, havent aquest d'acusar recepció.
  
Article 55. Votacions
  
Quan es sotmeta per part dels convocadors l'adopció d'acords que afecten el conjunt dels treballadors, es requerirà per a la validesa d'aquests, el vot favorable personal, lliure, directe i secret, inclòs el vot per correu, de la meitat més un dels treballadors de l'empresa o centre de treball.
  
Aquesta votació es regirà pel cens actualitzat en aquest moment. En la votació es responsabilitzarà el comité d'empresa de la correcta realització d'aquesta i es donarà fe per escrit de la resolució d'aquesta.
  
Article 56. Lloc de reunió
  
1. El lloc de reunió serà el centre de treball i serà designat per l'empresa i el comité d'empresa, de comú acord, si les condicions d'aquest ho permeten, i aquest tindrà lloc fora de les hores de treball, llevat d'acord amb l'empresari.
  
2. L'empresari haurà de facilitar el centre de treball per a la realització de l'assemblea, excepte en els casos següents:
  
a) Si no es compleixen les disposicions d'aquesta llei.
  
b) Si hagueren transcorregut menys de dos mesos des de l'última reunió realitzada.
  
c) Si encara no s'haguera rescabalat o consolidat el rescabalament pels danys produïts en alteracions ocorregudes en alguna reunió anterior.
  
d) Tancament legal de l'empresa.
  
Les reunions informatives sobre convenis col·lectius que li siguen d'aplicació no estaran afectades per l'apartat b).
  
Article 57. Canvis tecnològics
  
Davant la implantació de noves tecnologies i si es produïren excedents de plantilla, l'empresa, basant-se en l'esperit de readaptació, facilitarà als treballadors afectats una recol·locació en altres seccions del diari en la mesura que es puga.
  
Així mateix, l'empresa, a través dels cursets de formació professional corresponents, fomentarà l'adequació dels seus treballadors per a ocupar un nou lloc de treball.
  
Sent el criteri de l'empresa la readaptació dels seus treballadors, l'empresa recollirà, així mateix, que les futures places de treball que es crearan, tant en administració com en redacció (en aquesta última secció sols fins a redactor), podran ser cobertes pel personal excedent.
  
Els excedents passaran a integrar una borsa de treball l'objectiu de la qual serà cobrir totes aquelles places que es crearan en un futur, sempre que acrediten condicions professionals per a cobrir-les satisfactòriament a judici de l'empresa.
  
Com a complement a allò exposat anteriorment, el personal afectat per la implantació de les noves tecnologies podrà acollir-se a un sistema de baixes incentivades, consistents en la percepció de dos terços del salari anual brut que percep. Serà necessari que hi haja sol·licitud personal a l'efecte.
  
CAPÍTOL XIV
  
Condicions econòmiques
  
Article 58. Beneficis
  
L'empresa pagarà al personal en concepte de participació en beneficis, una paga per un import d'un 8% dels salaris reals percebuts durant l'any immediatament anterior; és a dir, dotze mensualitats més les pagues extraordinàries de març, juliol i desembre. Aquesta quantitat es prorratejarà en 15 mensualitats, pagant-se conjuntament amb el salari mensual, aplicant-se com s'està realitzant actualment.
  
Article 59. Remuneracions
  
El personal inclòs en el present conveni percebrà 12 pagues anuals més tres extraordinàries de l'import d'una mensualitat cadascuna, excloent-ne el plus de jornada partida, corresponent als mesos de març, juny i desembre. Aquestes tres pagues es percebran abans dels dies 15 de març, 20 de juny i 24 de desembre.
  
En el supòsit que es gaudisquen les vacances amb anterioritat a juny, l'empresa concedirà una bestreta de fins a la totalitat d'una mensualitat.
  
Article 60. Plus jornada partida
  
Sols es pagarà el plus de jornada partida quan les necessitats del treball exigisquen que el temps de treball assignat amb caràcter fix es dividisca en dos períodes.
  
L'import d'aquest plus es fixa en 15.006 pessetes mensuals. Una vegada acabat aquest tipus de jornada, es deixarà de percebre aquest plus.
  
Article 61. Menyscapte de diners
  
El caixer percebrà una compensació econòmica de 6.864 pessetes mensuals, que tindrà la consideració de suplit.
  
Article 62. Ús vehicle propi i despeses de viatge.
  
62.1 Els treballadors no podran ser obligats a utilitzar el seu propi vehicle per a qüestions de treball, i l'empresa haurà de córrer amb les despeses de desplaçament en el mitjà de transport que prèviament es pacte. En cas que el treballador, voluntàriament, utilitze el seu propi automòbil per a qualsevol tipus de desplaçament urbà o interurbà per qüestions laborals, percebrà 39 pessetes per quilòmetre recorregut, en concepte de despeses de combustible i amortització, que hauran de ser-li pagades abans de transcorregut un mes des del viatge en qüestió.
  
62.2 En els viatges que el personal realitze per a efectuar treballs encarregats per l'empresa, aquesta pagarà al treballador les despeses de desplaçament i manutenció i a més una quantitat fixa de 2.070 pessetes per a despeses de difícil justificació.
  
Article 63. Plus d'antiguitat
  
El personal comprés en aquest conveni percebrà augments periòdics per anys de servei consistents en el pagament de triennis en la quantia de 5.836 pessetes.
  
No es computarà a l'efecte d'antiguitat el temps d'excedència voluntària.
  
Els augments periòdics per anys de servei començaran a meritar-se a partir del primer dia del mes en què es complisca cada trienni.
  
Article 64. Plus de mobilitat horària
  
Ateses les característiques del treball en premsa, l'empresa podrà negociar individualment la disponibilitat de l'horari laboral, de manera que l'empresa puga modificar l'horari de treball quan ho estime oportú.
  
Aquestes condicions hauran de pactar-se per temps determinat, com a màxim per un any, renovable si és coincident la voluntat de les parts, i es concretaran en el corresponent contracte firmat per totes dues. En tractar-se d'un pacte voluntari, les condicions del contracte estaran en vigor en la mateixa data de la seua firma, i podrà ser escindit abans del termini pactat per simple preavís de qualsevol de les parts amb antelació d'un mes.
  
En conseqüència, aquest plus de mobilitat horària, per un import de 15.006 pessetes mensuals, únicament i exclusivament es pagarà quan s'haja pactat amb el treballador en la forma prevista en el paràgraf anterior. Sense que compense un excés de la jornada laboral.
  
Article 65. Compensació i absorció
  
1. Sent allò pactat un tot orgànic indivisible es considerarà el conveni col·lectiu nul i sense cap efecte en el supòsit que no és aprovat per les autoritats administratives o laborals competents algun pacte fonamental a judici de qualsevol de les parts negociadores.
  
2. Operarà la compensació i absorció quan els salaris realment pagats en el seu conjunt i còmput anual siguen més favorables per a tots els treballadors que els fixats en l'ordre normatiu o convencional de referència.
  
Article 66. Complement personal
  
Els treballadors que perceberen el complement personal seguiran percebent-lo en endavant, sense que sobre aquest complement puga operar la compensació i absorció establits en l'article 63 del present conveni col·lectiu.
  
Article 67. Acord econòmic
  
Es pacta per a l'exercici 2000 un increment salarial del 120% del IPC per a tots els treballadors en tots els conceptes.
  
Per a l'exercici 2001 i 2002, es pacta un increment salarial del 120% del IPC per als treballadors d'administració i serveis auxiliars i del 115% del IPC per als treballadors de redacció i tallers, en tots els conceptes.
  
CAPÍTOL XV
  
Categories professionals i règim disciplinari
  
Article 68. Categories professionals
  
Com a resultat de les negociacions del conveni, s'acorda formar una comissió paritària per a l'estudi i definició de les categories professionals a fi d'incorporar el text elaborat per aquesta comissió en les negociacions del pròxim conveni col·lectiu.
  
Article 69. Règim disciplinari
  
69.1 Faltes i les seues classes. Tot acte o omissió d'un treballador contra la disciplina o règim de treball es classificarà, en atenció a la seua transcendència, importància o malícia, en: lleu, greu i molt greu.
  
La determinació de faltes de cadascun dels grups indicats que s'efectua en els articles següents és merament enunciativa i no implica que no puguen existir unes altres, les quals seran classificades segons l'analogia que guarden amb aquelles.
  
Els membres d'Alt Consell, Alta Direcció i Alt Govern, queden subjectes al que estableixen els articles 94 al 96 de l'Estatut dels Treballadors.
  
Art.69.2 Faltes lleus. Són faltes lleus les següents:
  
1. D'una a cinc faltes de puntualitat en l'assistència al treball, sense la deguda justificació en un període de trenta dies naturals.
  
2. No cursar en temps oportú la baixa corresponent quan falte al treball per motius justificats, a no ser que prove la impossibilitat d'haver-ho efectuat.
  
3. L'abandó sense causa justificada del servei, encara que siga per breu temps. Si com a conseqüència d'aquest es causara perjudici d'alguna consideració a l'empresa, o és causa d'accident als seus companys de treball, aquesta falta podrà ser considerada com a molt greu, segons els casos.
  
4. Negligències menudes en la conservació del material.
  
5. Falta d'higiene personal.
  
6. No atendre el públic amb la correcció i diligència degudes.
  
7. No comunicar a l'empresa els canvis de residència o domicili.
  
8. Les discussions sobre assumptes estranys al treball dins de les dependències de l'empresa o durant actes de servei.
  
69.3 Faltes greus. Es classificaran com a faltes greus les següents:
  
1. Més de cinc faltes no justificades de puntualitat en l'assistència al treball, comeses durant un període de trenta dies naturals. Si s'ha de rellevar a un company bastarà amb una sola falta de puntualitat perquè aquesta es considere greu.
  
2. Faltar d'un a tres dies al treball sense causa justificada, durant un període de trenta dies naturals.
  
3. No comunicar amb la puntualitat deguda els canvis experimentats en la família que puguen afectar a la Seguretat Social. La falta maliciosa en aquests casos es considerarà molt greu.
  
4. Lliurar-se a jocs o distraccions, qualssevol que siguen, estant de servei.
  
5. La simulació de malaltia o accident.
  
6. La mera desobediència als superiors en qualsevol matèria de servei. Si implica trencament manifest de la disciplina o se'n deriva perjudici notori per a l'empresa, podrà ser considerada molt greu.
  
7. Simular la presència d'un altre treballador, fitxant, contestant o firmant per aquest.
  
8. La negligència o desídia en el treball que afecte a la bona marxa del servei.
  
9. La imprudència en actes de servei. Si implica risc d'accident per al treballador, per als seus companys o perill d'avaria per a les instal·lacions, podrà ser considerada molt greu.
  
10. La reincidència en faltes lleus, encara que les corresponents infraccions siguen de distinta naturalesa, sempre que es cometen dins d'un període d'un mes, a partir de la primera falta de la graduació esmentada.
  
11. Incórrer els correctors tipogràfics reiteradament en errades o omissions de correcció, sempre que les circumstàncies en què es desenvolupà el seu treball no justifiquen aquestes errades o omissions.
  
69.4 Faltes molt greus. Es consideraran com a tals les següents:
  
1. Més de deu faltes no justificades de puntualitat, en l'assistència al treball comeses en un període de sis mesos o vint durant un any.
  
2. Realitzar, sense l'oportú permís, treballs particulars durant la jornada; utilitzar per a usos propis eines de l'empresa, fins i tot quan açò ocórrega fora de la jornada de treball.
  
3. El frau, deslleialtat o abús de confiança en les gestions encomanades, i el furt o robatori, tant a l'empresa com als companys de treball o a qualsevol altra persona dins de les dependències de treball o durant acte de servei en qualsevol lloc.
  
4. Fer desaparéixer, inutilitzar, destrossar o causar desperfectes en primeres matèries, estris, eines, maquinàries, aparells, instal·lacions, edificis, béns i documents de l'empresa.
  
5. La condemna per delicte per robatori, furt o malversació comesos fora de l'empresa o per qualsevol altra classe de fets que puga implicar per a aquesta desconfiança respecte al seu autor.
  
6. La continuada i habitual falta d'higiene, d'aquesta índole que produïsca queixes justificades dels seus companyes de treball.
  
7. L'embriaguesa durant el servei.
  
8. Violar el secret de la correspondència o documents reservats de l'empresa.
  
9. Revelar a elements estranys a l'empresa dades de reserva obligada.
  
10. Dedicar-se a les següents activitats:
  
a) Publicar notícies, reportatges o col·laboracions en mitjans de comunicació de premsa diària, sense autorització prèvia de la direcció de l'empresa, estant en actiu o suspés el contracte per qualsevol causa.
  
b) Realitzar activitats que l'empresa haguera declarat incompatibles mitjançant comunicació per escrit al comité d'empresa,
  
11. Els maltractaments de paraula o obra, abús d'autoritat o falta greu de respecte i consideració als caps, companys o subordinats.
  
12. La blasfèmia habitual.
  
13. Causar accidents greus per imprudència o negligència inexcusables.
  
14. Abandonar el treball en llocs de responsabilitat.
  
15. La disminució voluntària i continuada en el rendiment normal de la labor.
  
16. El fet d'originar freqüents baralles amb els companys de treball.
  
17. La reincidència en falta greu, encara que les corresponents infraccions siguen de distinta naturalesa, sempre que es cometen dins d'un període de sis mesos a partir de la primera falta de la graduació esmentada.
  
18. Les faltes injustificades al treball durant tres dies consecutius o cinc alterns, durant el període de trenta dies naturals.
  
69.5 Sancions. Les sancions màximes que podran imposar-se als que incórreguen en falta seran les següents:
  
a) Per faltes lleus:
  
Amonestació per escrit.
  
b) Per faltes greus:
  
Suspensió d'ocupació i sou de dos a deu dies.
  
c) Per faltes molt greus:
  
- Suspensió d'ocupació i sou d'onze a trenta dies.
  
- Trasllat forçós.
  
- Acomiadament.
  
Taula salarial
  
Categoria Salari base Plus art. 48 Plus
  
 mes E. prof. per. conveni
  
 mes
  
Redacció
  
Subdirector 33.000 7.256 099.482
  
Redactor cap 28.960 7.186 319.777
  
Red. cap sec 25.704 7.658 414.286
  
Redactor 21.500 7.679 131.836
  
Ajud. pref 72.090 273.148
  
Ajudants 32.926 538.062
  
Auxiliar 12.400 57.395
  
Administració
  
Cap secció 75.796 097.113
  
Cap negociat 61.642 800.800
  
Oficial primera 54.317 715.079
  
Oficial segona 23.067 735.009
  
Auxiliar 12.400 89.536
  
Serveis aux. i subalterns
  
Magatzemista 12.400 96.336
  
Telefonista 12.400 95.008
  
Conserge 12.400 96.389
  
Vigilant 11.400 84.775
  
 Salari Plus
  
 base conveni
  
 diari diari
  
Tallers
  
Cap tallers 725 4.873
  
Cap secció 650 3.072
  
Cap equip 560 2.951
  
Corrector 538 2.891
  
Cantor de proves 455 2.821
  
Oficial primera 510 2.887
  
Oficial segona 455 2.821
  
Oficial tercera 415 2.647
  
Cap vendes 510 2.887
  
València, 15 de juny de 2000
  
Per la part social Per la part econòmica
  
Firmat: José V. Aleixandre Porcar Firmat: Jesús Prado Sánchez
  
Firmat: Vicente García Vidal Firmat: L. Galiana Gallach
  
Firmat: Andrés Hernández de Sa Firmat: Ana Sánchez Valle
  
Firmat: Lorenzo Mateo de la E,
  
Firmat: Soledad Pérez Fernández
  
Firmat: Juan Bta. Cabota Garrido